между хората,
 РЕШЕНИ да насърчават трансграничното и междурегионалното сътрудничество,
 РЕШЕНИ постепенно да сближат украинското законодателство с това на Съюза съгласно изложените в настоящото споразумение насоки и ефективно да го прилагат,
 КАТО ВЗЕМАТ ПРЕДВИД, че разпоредбите на настоящото споразумение не засягат бъдещето развитие на взаимоотношенията между ЕС и Украйна и оставят отворени възможностите за това,
 КАТО ПОТВЪРЖДАВАТ, че разпоредбите на настоящото споразумение, които попадат в приложното поле на дял V, трета част от Договора за функционирането на Европейския съюз, са обвързващи за Обединеното кралство и Ирландия като отделни договарящи страни, а не като част от Европейския съюз, освен ако Европейският съюз, заедно с Обединеното кралство и/или Ирландия съвместно не уведомят Украйна, че Обединеното кралство или Ирландия се обвързва като част от Европейския съюз в съответствие с Протокол No 21 относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за функционирането на Европейския съюз. В случай че Обединеното кралство и/или Ирландия престанат да бъдат обвързани като част от Европейския съюз в съответствие с член 4a от Протокол No 21 или в съответствие с член 10 от Протокол No 36 относно преходните разпоредби, приложени към Договорите, Европейският съюз, заедно с Обединеното кралство и/или Ирландия уведомяват незабавно Украйна относно всяка промяна в своята позиция, като в този случай те остават обвързани на отделно основание от разпоредбите на споразумението. Същото важи за Дания в съответствие с Протокол No 22 относно позицията на Дания, приложен към Договорите.
 СЕ СПОРАЗУМЯХА ЗА СЛЕДНОТО:
 Член 1
 Цели
 1. Установява се рамка за асоцииране между Съюза и неговите държави членки, от една страна, и Украйна, от друга страна.
 2. Целите на това асоцииране са:
 а)
 насърчаване на постепенното сближаване между страните, основано на общи ценности и тесни и привилегировани отношения, и по-нататъшно асоцииране на Украйна с политиките на ЕС и участието в програми и агенции;
 б)
 предоставяне на подходяща рамка за засилен политически диалог във всички области от взаимен интерес;
 в)
 насърчаване, запазване и подсилване на мира и стабилността на регионално и международно равнище в съответствие с принципите на Хартата на ООН и на Заключителния акт от Хелзинки от 1975 г. на Съвещанието за сигурност и сътрудничество в Европа и целите на Парижката харта за нова Европа от 1990 г.;
 г)
 създаване на условия за засилени икономически и търговски отношения, водещи до постепенната интеграция на Украйна във вътрешния пазар на ЕС, включително чрез създаване на задълбочена и всеобхватна зона за свободна търговия, както се посочва в дял IV: (Търговия и свързани с търговията въпроси) от настоящото споразумение, и подкрепа за усилията на Украйна да завърши прехода към функционираща пазарна икономика посредством, inter alia, постепенното сближаване на нейното законодателство с това на Съюза;
 д)
 засилване на сътрудничеството в областта на правосъдието, свободата и сигурността с цел укрепване на върховенството на закона и зачитане на правата на човека и основните свободи;
 е)
 създаване на условия за все по-тясно сътрудничество в други области от взаимен интерес.
 ДЯЛ I
 ОБЩИ ПРИНЦИПИ
 Член 2
 Зачитането на демократичните принципи, правата на човека и основните свободи, посочени